**ТАҲЛИЛИ**

**ҚОНУНГУЗОРИИ ҶУМҲУРИИ ТОҶИКИСТОН**

**ДАР СОҲАИ МОНИТОРИНГИ ҶАМЪИЯТИИ ЭКОЛОГӢ**

**Душанбе, 2024с.**

**Ташкилоти ҷамъиятии**

**«Ҳуқуқи дастрас» (Доступное право)**

**Тартибдиҳандаи ҳисобот: Шоира Давлатова**

**Таҳлили қонунгузории Ҷумҳурии Тоҷикистон дар соҳаи мониторинги ҷамъиятии экологӣ** – Душанбе, 2024, 15 с.

Натиҷаҳои таҳлил барои ҷорӣ намудани меъёрҳои мониторинги ҷамъиятии экологӣ ба қонунгузории миллӣ бо мақсади татбиқи стандартҳои байналмилалӣ дар ин соҳа пешбинӣ шудаанд.

Таҳлил инчунин метавонад барои намояндагони касбҳои ҳуқуқшиносӣ: намояндагони мақомоти ҳокимияти давлатӣ, мақомоти ҳифзи ҳуқуқ ва судӣ, адвокатҳо ва намояндагони ҷомеаи шаҳрвандӣ, ки ба масъалаҳои экологӣ машғуланд; намояндагони доираҳои илмӣ ва дигар ҷонибҳои манфиатдор, ки ба мавзӯи таҳлили масъалаҳои мониторинги ҷамъиятии экологӣ алоқа ва таваҷҷӯҳ доранд муфид бошад.

Ташкилоти ҷамъиятии «Ҳуқуқи дастрас» ба А.Шарипов, Ш.Лоиқов, Г.Шозодаева ва Д.Хисомов барои саҳми онҳо дар ин таҳлил миннатдорӣ хешро баён мекунад.

Таҳлил бо кӯмаки молиявии Global Greengrants Fund омода карда шуд.

*Андешаҳои дар ин таҳлил баёншуда нуқтаи назари Фонди глобалии сабзро инъикос намекунанд.*

**МУНДАРИҶА**

Рӯйхати ихтисорот……………………………………………..

1. Мониторинги ҷамъиятии экологӣ – стандартҳои байналмилалӣ
2. Қонунгузории миллӣ ва мониторинги ҷамъиятии экологӣ …………………………………………………………………..
3. Хулоса ва тавсияҳо……………………………………………….........

**Рӯйхати ихтисорот**

ҶТ Ҷумҳурии Тоҷикистон

ШНТҶ Шаҳр ва ноҳияҳои тобеъи ҷумҳури

АИ Агентии иттилоотӣ

ВАО Воситаҳои ахбори омма

СММ Созмони милали муттаҳид

ҶДММ Ҷамъияти дорои масъулияти маҳдуд

МА Муҳити атроф

Барнома Барномаи давлатии маҷмуии рушди тарбия ва маърифати экологии

аҳолии Ҷумҳурии Тоҷикистон барои солҳои 2021-2025.

ОМ Осиёи марказӣ

ҲРУ Ҳадафҳои рушди устувор

с. сол

мд. модда

п. параграф

қ. қисм

1. **МОНИТОРИНГИ ҶАМЪИЯТИИ ЭКОЛОГӢ – СТАНДАРТҲОИ БАЙНАЛМИЛАЛӢ**

Мутобиқи моддаи 10–и Конститутсияи Ҷумҳурии Тоҷикистон санадҳои ҳуқуқии байналмилалие, ки Тоҷикистон онҳоро эътироф кардааст, ҷузъи таркибии низоми ҳуқуқии кишвар мебошанд. Дар сурати ихтилофи байни қонунҳои кишвар ва санадҳои ҳуқуқии байналмилалие, ки эътироф шудаанд, меъёрҳои санадҳои ҳуқуқии байналмилалӣ татбиқ карда мешаванд.[[1]](#footnote-1)

9 июни соли 2001 Ҷумҳурии Тоҷикистон ба **Конвенсия[[2]](#footnote-2) оид ба дастрас намудани иттилооти экологӣ, иштироки аҳли ҷомеа дар раванди қабули қарорҳо ва дастрасӣ ба адолати судӣ доир ба масъалаҳои ҳифзи муҳити зист (Конвенсияи Орхус[[3]](#footnote-3))** ҳамроҳ шуд, ки дар муқаддимаи он беҳтар намудани дастрасӣ ба иттилоот ва иштироки аҳли ҷомеа дар раванди қабули қарорҳо доир ба масъалаҳои ҳифзи муҳити зист, баланд бардоштани сифати қарорҳои қабулшуда ва раванди татбиқи онҳо, мусоидат ба баланд бардоштани сатҳи огоҳии аҳолӣ дар бораи мушкилоти экологӣ, фароҳам овардани имконияти изҳори нигарониҳои худ ба аҳолӣ, ки ба мақомоти давлатӣ имкон медиҳад, ки ки ин гуна манфиатхоро дуруст ба назар гирад эълон шудааст. ***Ахамияти мухофизати мухити зистро нақши шаҳрвандони алохида, ташкилотхои чамъияти ва бахши хусусӣ муайян мекунад***.

Соли 2000 Тоҷикистон ҳамчун узви комилҳуқуқи ҷомеаи ҷаҳонӣ ба татбиқи тадбирҳо оид ба ноил шудан ба нишондодҳои консепсияи рушди устувор фаъолона оғоз намуда, иҷро намудани ӯҳдадориҳоро дар доираи Рӯзнома барои асри 21 (Рио-де-Жанейро, 1992), Ҳадафҳои Рушди Ҳазорсола, ки дар Саммити Ҳазорсолаи СММ тасдиқ шудаанд (Нью-Йорк, 2000), Эъломияи Йоханнесбург оид ​​ба муҳити зист ва рушд (Рио+10, Йоханнесбург, 2002 с.) [[4]](#footnote-4) ба зимма гирифт. Принсипи 10-и **Эъломияи Рио-де Жанейро[[5]](#footnote-5) оид ба муҳити зист ва рушд** аз он иборат аст, ки «Масъалаҳои экологӣ ***бо иштироки ҳама шаҳрвандони манфиатдор*** дар сатҳи зарурӣ ба таври муассир ҳал карда мешаванд. Дар сатҳи миллӣ ҳар як шахс бояд ба иттилооти марбут ба муҳити зист, ки дар ихтиёри мақомоти давлатӣ қарор доранд, аз ҷумла ба иттилоот дар бораи маводҳои хатарнок ва фаъолиятҳо дар ҷомеаҳои худ дастрасии мувофиқ дошта барои иштирок дар равандҳои қабули қарорҳо имконият дошта бошанд. Давлатҳо бояд огоҳӣ ва иштироки ҷамъиятро тавассути пешниҳоди васеъи иттилоот инкишоф дода ҳавасманд кунанд. Қобилияти самараноки амалӣ намудани расмиёти судӣ ва маъмурӣ, аз ҷумла ҷуброн ва воситаҳои ҳимоя таъмин карда мешавад».

Дар банди 5-и **Конвенсияи[[6]](#footnote-6) Конфронси Созмони Милали Муттаҳид оид ба масъалаҳои муҳити зист (Конвенсияи Стокголм)** гуфта мешавад: «Афзоиши табиии аҳолӣ пайваста дар соҳаи ҳифзи муҳити зист мушкилотро ба вуҷуд меорад ва барои ҳалли ин мушкилот бояд сиёсат ва чораҳои дахлдор дар ҳолатҳои лозимӣ андешида шаванд. Аз ҳама арзишмандтарин чиз дар рӯи замин одамон мебошанд. Маҳз одамон қувваи пешбарандаи пешрафти иҷтимоӣ мебошанд, одамон некуаҳволии ҷамъиятро ба вуҷуд меоваранд, илму техникаро тараққӣ медиҳанд, бо меҳнати собитқадамонаи худ муҳити одамро доимо тағйир медиҳанд. Ҳар рӯз дар баробари пешрафти иҷтимоӣ ва тараққиёти истеҳсолот, илму техника қобилияти инсон барои беҳтар намудани сифати муҳити зист меафзояд»

Ғайр аз ин, Ҷумҳурии Тоҷикистон бо мақсади ноил шудан ба ҳамгироии иҷтимоию иқтисодӣ ва экологӣ дар минтақа соли 2006 ба **Конвенсияи қолабӣ оид ба муҳити зист ва рушди устувори кишварҳои Осиёи Марказӣ** ҳамроҳ шуда, инчунин дар раванди таҳияи стратегияи зерминтақавии рушди устувор[[7]](#footnote-7) иштирок менамояд. Конвенсияи қолабии[[8]](#footnote-8) Созмони Милали Муттаҳид оид ба тағирёбии иқлим (моддаи 6 банди iii) иштироки ҷомеаро дар баррасии масъалаҳои тағйирёбии иқлим ва оқибатҳои он ва таҳияи чораҳои посухии мувофиқ пешбинӣ мекунад.

1. **КОНУНГУЗОРИИ МИЛЛӢ ВА МОНИТОРИНГИ ҶАМЪИЯТИИ ЭКОЛОГӢ**

Конститутсияи Ҷумҳурии Тоҷикистон ба ҳамаи шаҳрвандон ва шахсони бешаҳрванд, ки дар қаламрави ҷумҳурӣ зиндагӣ мекунанд, қатъи назар аз нажод, вазъи иҷтимоӣ ва молу мулкӣ, ирқ ва миллат, забон, ҷинс, мавқеи сиёсӣ, эътиқоди динӣ, намуд ва хусусияти машғулият, ҷои истиқомат ва дигар ҳолатҳо, ҳама ҳуқуқу озодиҳоро пурра кафолат медиҳад. (моддаи 17).

Дар Конститутсияи Ҷумҳурии Тоҷикистон муқаррар карда шудааст, ки мақомоти давлатӣ, иттиҳодияҳои ҷамъиятӣ, ҳизбҳои сиёсӣ ва шахсони мансабдор вазифадоранд, ба ҳар кас имконияти пайдо намудан ва шинос шудан бо ҳуҷҷатҳои ба ҳуқуқ ва манфиатҳои онҳо дахлдоштаро фароҳам оранд, ба истиснои ҳолатҳои пешбининамудаи қонун (моддаи 25)

Ба ҳар кас озодии сухан, нашр, ҳуқуқи истифодаи воситаҳои ахбори омма кафолат дода мешавад. Сензураи давлатӣ ва таъқиб барои танқид манъ аст. Номгӯи маълумотеро, ки сирри давлатӣ доранд, қонун муайян мекунад. Шаҳрвандон ҳуқуқ доранд шахсан ё якҷоя бо дигарон ба мақомоти давлатӣ муроҷиат намоянд (моддаи 31).

Конститутсияи Ҷумҳурии Тоҷикистон дар моддаи 13 инчунин истифодаи самараноки замин, сарватҳои зеризаминӣ, об, фазои ҳавоӣ, олами набототу ҳайвонот ва дигар сарватҳои табииро, ки моликияти истисноии давлат мебошанд, кафолат медиҳад. Аз ҷумла, давлат барои солимгардонии муҳити зист чораҳо меандешад (моддаи 38).

Ҳуҷҷатҳои зерини қонунгузории миллӣ дастрасии аҳолӣ ба иттилоот ва иштироки ҷомеаро дар қабули қарорҳо оид ба масъалаҳои мониторинги экологӣ ҳамчун принсипи асосии ҳифзи муҳити зист дар Тоҷикистон муайян мекунанд:

1. Қонуни Ҷумҳурии Тоҷикистон «Дар бораи маърифати экологии аҳолӣ»[[9]](#footnote-9) (16.12.2010с. №107).
2. Қонуни Ҷумҳурии Тоҷикистон «Дар бораи иттилооти экологӣ»[[10]](#footnote-10) (12.01.2011с., № 279).
3. Қонуни ҶТ «Дар бораи мониторинги экологӣ»[[11]](#footnote-11) (11.03.2011с. №147).
4. Қонуни ҶТ «Дар бораи экспертизаи экологӣ»[[12]](#footnote-12) (29.03.2012с., №292).
5. Қонуни ҶТ «Дар бораи аудити экологӣ»[[13]](#footnote-13) (15.12. 2011с. №237).
6. Тартиби таъини аудити ҳатмии экологӣ [[14]](#footnote-14) (31.12.2014с., № 789).
7. Тартиби ташкил ва пешбурди Феҳристи ҷумҳуриявии аудиторони экологӣ ва ташкилотҳои аудитории экологӣ. [[15]](#footnote-15) (29.08.2015с., № 550).
8. Барномаи мониторинги муҳити зисти Ҷумҳурии Тоҷикистон барои солхои 2013-2017[[16]](#footnote-16) (бо тағироти қарори Ҳукумати Ҷумҳурии Тоҷикистон, 29.12.2015с. №764)
9. Қарори Ҳукумати Ҷумҳурии Тоҷикистон «Дар бораи муайян намудани мақоми ваколатдори давлатӣ оид ба ташкил ва гузаронидани мониторинги экологӣ. [[17]](#footnote-17) (1.03.2012с. №104).
10. Қарори Ҳукумати Ҷумҳурии Тоҷикистон «Барномаи давлатии маҷмӯии рушди тарбия ва маърифати экологии аҳолии Ҷумҳурии Тоҷикистон барои солҳои 2021-2025»[[18]](#footnote-18) (3.04.2021с., №116).
11. Қарори Ҳукумати Ҷумҳурии Тоҷикистон «Дар бораи муайян намудани мақоми ваколатдор оид ба танзими давлатии аудити экологӣ.»[[19]](#footnote-19) (31.08.2012 сол, № 452).
12. Барномаи давлатии маҷмӯии рушди тарбия ва маърифати экологии аҳолии Ҷумҳурии Тоҷикистон барои солҳои 2021-2025[[20]](#footnote-20) (3.04.2021г., №116).
13. Нақшаи чорабиниҳо[[21]](#footnote-21) оид ба татбиқи Барномаи давлатии маҷмӯии рушди тарбия ва маърифати экологии аҳолии Ҷумҳурии Тоҷикистон барои солҳои 2021-2025, ва ғайраҳо

Ҳамин тариқ, меъёрҳои қонунгузории миллии Ҷумҳурии Тоҷикистон, ки муқаррароти умумии Конвенсияи Орхусро алалхусус оиди он, ки « *Ҳар як Тараф саъй мекунад, ки шахсони мансабдор ва мақомоти давлатӣ ба аҳолӣ дар дастрасии иттилоот, мусоидат ба иштироки он дар қабули қарорҳо ва дастрасии адолат дар масъалаҳои экологӣ кӯмак ва роҳнамоӣ диҳанд.*» иҷро намуда ҳуқуқи ҳар як фардро ба иттилоот оид ба масъалаҳои муҳити зист кафолат медиҳад.

Дар бораи меъёрҳои ҷудогонаи татбиқи Конвенсияи Орхус ҳарф зада чунин бахшҳои онро бояд қайд намоем; банди ii қисми 2 ва қисмҳои 4, 7, 8 моддаи 6 «Иштироки ҷомеа дар қабули қарорҳо оид ба намудҳои алоҳидаи фаъолият» имкониятҳои иштироки ҷомеаро эълон мекунанд (банди ii-и қисми). 2); Оиди таъмини иштироки ҷомеа дар марҳилаи ибтидоӣ, вақте ки имкониятҳо барои баррасии роҳҳои гуногун дастрасанд ва иштироки самараноки ҷомеа имконпазир аст (қисми 4); Дар бораи тартиби иштироки аҳли ҷомеа, ки ба ӯ имкон медиҳад, ки ба таври хаттӣ ё дар ҳолати зарурӣ ҳангоми муҳокимаи оммавӣ ё баррасии масъала бо иштироки аризадиҳанда ҳама гуна эродҳо, маълумот, таҳлил ё фикру мулоҳизаҳоеро, ки ба назари ӯ ба фаъолияти ба нақша гирифташуда алоқаманданд, пешниҳод намояд. (қисми 7); ва оиди таъмини он, ки дар қарори дахлдор натиҷаҳои иштироки омма дуруст инъикос карда шаванд (қисми 8).

**3. Қонуни ҶТ «Дар бораи мониторинги экологӣ»**

Мутобиқи меъёрҳои Қонуни Ҷумҳурии Тоҷикистон «Дар бораи мониторинги экологӣ» мафҳуми **Мониторинги экологӣ** ин маҷмӯи тадбирҳо оид ба гузаронидани мушоҳида, арзёбӣ, пешгӯии ҳолати ҷузъҳои алоҳидаи муҳити зист, маҷмааҳои ҳудудҳои табиӣ (геосистемаҳо), объектҳои табиӣ ва табиию антропогенӣ, омилҳои табиӣ ва антропогении таъсир ба онҳо ва манбаъҳои ташаккулёбии онҳо дар асоси ченкунии нишондодҳои миқдорӣ ва сифатии ифлосшавии онҳо, мебошад.

Мутобиқи моддаи 3-юми Қонуни мазкур мониторинги экологӣ барои амалӣ намудани мақсадҳои зерин анҷом дода мешавад:

* мушоҳидаи ҳолати муҳити зист, аз он ҷумла ҳолати муҳити зист дар минтақаҳои воқеъи манбаъҳои таъсири антропогенӣ ва таъсири ин манбаъҳо ба муҳити зист;
* арзёбӣ ва пешгўии тағйири ҳолати муҳити зист зери таъсири омилҳои антропогенӣ ва табиӣ;
* қонеъ гардонидани талаботи давлат, шахсони воқеӣ ва ҳуқуқӣ ба маълумоти боэътимод дар бораи ҳолати муҳити зист ва тагйироти он, ки барои пешгири ва (ё) кам кардани оқибатҳои номатлуби чунин тағйирот заруранд.

Вазифаҳои мониторинги экологӣ инҳоянд:

* ба роҳ мондани мушоҳидаҳои мунтазами ҳолати объектҳои мониторинги экологӣ;
* созмон додани махзани иттилооти маълумот дар бораи объектҳои мушоҳидашаванда;
* арзёбии нишондиҳандаҳои ҳолат ва мукаммалии функсионалии маҷмааҳои табиӣ, муҳити зист ва саломатии инсон;
* пешгӯии тағйирёбии ҳолати объектҳои мушоҳидашаванда;
* таҳияи барномаҳо, пешниҳодот ва тадбирҳо дар бораи рафъи оқибати ногувори таъсир ба муҳити зист;
* итттилоотонии мақомоти ҳокимияти давлатӣ, шахсони воқеӣ ва ҳуқуқӣ дар бораи ҳолати муҳити зист.

Мутобиқи қонунгузории миллии Ҷумҳурии Тоҷикистон **субъектҳои[[22]](#footnote-22) мониторинги экологӣ** аз инҳо иборатанд:

- мақоми ваколатдори давлатӣ оид ба ташкил ва гузаронидани мониторинги экологӣ (ҳамчун мақоми ваколатдори давлатӣ оид ба ташкил ва гузаронидани мониторинги экологӣ Кумитаи ҳифзи муҳити зисти[[23]](#footnote-23) назди Ҳукумати Ҷумхурии Тоҷикистон таъин карда шудааст);

- мақомоти маҳалии ҳокимияти давлатӣ;

- мақомоти худидоракунии шаҳраку деҳот;

- истифодабарандагони табиат.

**Объектҳои[[24]](#footnote-24) мониторинги экологӣ инҳоянд:**

- манбаъҳои таъсири антропогенӣ ба муҳити зист;

- объектҳо ва минтақаҳои аз ҷихати ҳудудӣ алоҳидаи муҳити зист (ҳавои атмосфера, об, сарватхои зеризамини, хок, объектҳои хоҷагии ҷангал ва дигар объектхои табиӣ, ҳудудҳои табиии махсус муҳофизатшаванда);

- гурӯҳҳои аҳолӣ, ки таъсири манфии омилҳои муҳити зистро ҳис менамоянд.

Дар қонунгузории миллӣ вобаста ба иштироки иттиҳодияҳои ҷамъиятӣ ва шаҳрвандон дар системаи мониторинги экологӣ баъзе ихтилофҳо вуҷуд доранд. Масалан, қисми 1 ва 3 моддаи 11 Қонуни Ҷумҳурии Тоҷикистон «Дар бораи мониторинги экологӣ» ба иттиҳодияҳои ҷамъиятӣ ва шаҳрвандон ҳуқуқ медиҳанд, ки ба мақомоти ваколатдори давлатӣ оид ба ташкил ва гузаронидани мониторинги экологӣ барои гирифтани маълумоти пурра ва эътимоднок дар бораи ҳолати муҳити зист ё бо пешниходхо доир ба муқаррар намудани объектхои иловагии мониторинги экологӣ ба он муроҷиат намоянд. Дар қисми 4 ҳамин модда *ҳуқуқи иштирок дар мониторинги экологӣ* аз ҷониби иттиҳодияҳои ҷамъиятӣ ва шаҳрвандон аз ҳисоби маблағҳои худ ва маблағҳои дигари тибқи қонунгузорӣ пешбинишуда бидуни пешбинӣ намудани тартиб ва ҳуқуқи гузаронидани мониторинги **ҷамъиятии** экологӣ пешбинӣ шудааст. Аз ҷумла, **меъёри ҳамин модда кафолат медиҳад**, ки маълумоти мониторинги экологии аз тарафи иттиҳодияҳои ҷамъиятӣ бадастовардашуда, ки ҷавобгўи талабот нисбат ба захираҳои иттилоотӣ мебошад, ба феҳристи объектҳои мониторинги экологӣ ворид карда мешавад.

Дар баробари ин, дар қонунгузории Ҷумҳурии Тоҷикистон мафҳуми «Мониторинги ҷамъиятии экологӣ», инчунин ҳуқуқи ҷомеа барои гузаронидани ***мониторинги ҷамъиятии экологӣ***мушаххас нашудааст.

Дар меъёрҳои қонунҳои дигар низ мафҳуми мониторинги ҷамъиятии экологӣ вуҷуд надорад, ки онро бо гирифтани маълумот аз ҷониби иттиҳодияҳои ҷамъиятӣ ва шаҳрвандон дар бораи вазъи муҳити зист ва огоҳ намудани аризадиҳандагон аз натиҷаи барраси ва чораҳои андешидашуда маҳдуд мекунад. Масалан:

**Қонуни Ҷумҳурии Тоҷикистон «Дар бораи иттилооти экологӣ»:** Иттилооти экологие, ки аз тарафи дорандагони он мутобиқи қисми 3-и моддаи 5-и Қонуни Ҷумҳурии Тоҷикистон «Дар бораи иттилооти экологӣ» пешниҳод ва паҳн мешаванд, инчунин дар натиҷаи мониторинги муҳити зист ташаккул меёбад.

Сарфи назар аз он, ки дар Ҷумҳурии Тоҷикистон экспертизаи давлатии экологӣ ва экспертизаи ҷамъиятии экологӣ тибқи моддаи 7 Қонуни Ҷумҳурии Тоҷикистон «Дар бораи мониторинги экологӣ» гузаронида мешавад, шаҳрвандон ва ташкилотҳои ҷамъиятӣ дар соҳаи ташкили экспертизаи экологӣ **ҳуқуқи пешниҳоди ташаббуси гузаронидани арзёбии ҷамъиятии экологии** фаъолияти хоҷагидорӣ ва дигар фаъолиятҳо, ки татбиқи он ба манфиатҳои экологии аҳолии дар ҳудуди минтақаи мазкур зиндагикунанда зарар мерасонад, доро мебошанд. Онҳо метавонанд дар шакли хаттӣ пешниҳодҳои бо далелҳо собитнамудаи худро оиди татбиқи фаъолияти ба нақша гирифта ба мақомоти дар соҳаи экспертизаи экологӣ салоҳиятдор ирсол намоянд.

**Қонуни Ҷумҳурии Тоҷикистон «Дар бораи экспертизаи экологӣ»:** Экспертизаи ҷамъиятии экологӣ то экпертизаи давлатии экологӣ ё ҳамзамон бо он гузаронида мешавад. Экспертизаи ҷамъиятии экологӣ дар сурати ба қайд гирифтани аризаи ташаккулдиҳандаи экспертизаи ҷамъиятии экологӣ дар бораи гузаронидани он аз ҷониби мақомоти ҳокимияти маҳаллӣ ва мақомоти худидоракунии шаҳрак ва деҳот амалӣ карда мешавад (моддаи 7 Қонуни Ҷумҳурии Тоҷикистон «Дар бораи экспертизаи экологӣ»)

Натиҷаҳои экспертизаи ҷамъиятии экологӣ дар шакли хулосаи экспертизаи ҷамъиятии экологӣ, ки хусусияти машваратӣ доранд, ба расмият дароварда мешаванд. Хулосаи экспертизаи ҷамъиятии экологӣ бояд ҳангоми гузаронидани экспертизаи давлатии экологӣ (моддаи 20-и Қонуни Ҷумхурии Точикистон «Дар бораи экспертизаи экологӣ») ба назар гирифта шавад. Яъне тибқи талаботи ин меъёр иттиҳодияҳои ҷамъиятӣ ва шаҳрвандон метавонанд барои гузаронидани экспертизаи экологӣ “дархост” кунанд, хулоса бошад танҳо аз ҷониби мақомоти давлатӣ дода мешавад. Аз он ҷумла ин ба лоиҳаҳои шаҳрсозӣ ё лоиҳаҳои меъморӣ ва сохтмонӣ низ таалуқ дорад.

**Қонуни Ҷумҳурии Тоҷикистон «Дар бораи аудити экологӣ» -** аудити экологӣ як намуди фаъолиятест, ки таҳлили мувофиқати фаъолият ва ҳисоботи субъекти фаъолияти хоҷагидорӣ ба қонунгузорӣ, ҳуҷҷатҳои меъёрию методӣ, дастурӣ ва танзимкунандаи соҳаи ҳифзи муҳити зист ва захираҳои табииро дар бар мегирад;

Мақоми ваколатдор оид ба танзими давлатии аудити экологӣ (минбаъд - мақоми ваколатдор) аз ҷониби Ҳукумати Ҷумҳурии Тоҷикистон муайян карда мешавад, аз ҷумла: Кумитаи ҳифзи муҳити зисти назди Ҳукумати Ҷумҳурии Тоҷикистон мақоми ваколатдор оид ба танзими давлатии аудити экологӣ муайян карда шудааст. (қарори Ҳукумати Ҷумхурии Тоҷикистон аз 31 августи соли 2012, № 452).

Инчунин, иҷозатнома барои ҳуқуқи гузаронидани аудити экологӣ дар асоси Қонуни Ҷумҳурии Тоҷикистон «Дар бораи иҷозатномадиҳӣ ба баъзе намудҳои фаъолият» дода мешавад. Аудити ҳатмии экологӣ бо қарори мақоми ваколатдори танзими давлатии аудити экологӣ ташкил ва гузаронида мешавад ва аз рӯи хусусияташ аудити давлатии экологӣ мебошад (қисми 2). **Тартиби таъини аудити ҳатмии экологӣ). Тартиби ташкил ва пешбурди Феҳристи ҷумҳуриявии аудиторони экологӣ ва ташкилотҳои аудитории экологӣ** бо мақсади таъмини иҷрои моддаи 11 Қонуни Ҷумҳурии Тоҷикистон «Дар бораи аудити экологӣ» таҳия шудааст, ки талабот ва тартиби ягонаи пешбурди Феҳристи ҷумҳуриявии аудиторони экологӣ ва ташкилотҳои аудитории экологиро, ки ҳуқуқи гузаронидани аудити экологиро доранд, муайян мекунад.

**Қонуни Ҷумҳурии Тоҷикистон «Дар бораи маърифати экологии аҳолӣ»** - Принсипҳои ҳуқуқӣ, ташкилӣ, молиявӣ ва иқтисодии сиёсати давлатиро дар соҳаи маърифати экологии аҳолӣ танзим мекунад.

Дар қисми 2 **Барномаи давлатии маҷмуии**[[25]](#footnote-25) **рушди тарбия ва маърифати экологии аҳолии Ҷумҳурии Тоҷикистон барои солҳои 2021-2025** чунин пешбинӣ шудааст, ки омӯзиш ва маърифати экологӣ фаъолияти иттилоотиро дар соҳаи ҳифзи муҳити зист пурзӯр намуда, сатҳи шуури ҷамъиятиро баланд мебардорад ва ба ҷомеа **имкон медиҳад, ки дар раванди ҳифзи муҳити зист фаъолона иштирок намояд.** Яке аз вазифаҳои он ҷалби воситаҳои ахбори омма ба муттаҳид намудани сокинони шаҳру ноҳияҳо дар атрофи масъалаи ҳифзу беҳдошти муҳити зист мебошад. Принсипҳои муҳими барнома аз инҳо иборатанд: ба таври ҳатмӣ дастрас намудани донишҳои умумии экологӣ аз ҷониби ҳар як шаҳрванд ва **иштироки шаҳрвандон дар ҳама марҳилаҳои қабули қарорҳо** оид ба татбиқи ҳама гуна лоиҳаҳое, ки ба истифодаи захираҳои табиӣ дахл доранд ва эҳтимолан ба муҳити зист ва саломатии аҳолӣ таъсир мерасонанд;

**Дар Нақшаи чорабиниҳо оид ба татбиқи Барномаи давлатии маҷмӯии рушди тарбия ва маърифати экологии аҳолии Ҷумҳурии Тоҷикистон барои солҳои 2021-2025** як қатор чорабиниҳо оид ба рушди маърифати экологӣ ва фарҳанги экологии аҳолӣ пешбинӣ гардидааст**.**

Ҳамин тариқ, қонунгузории миллӣ ***ҳуқуқи иштирок дар мониторинги экологӣ*** аз ҷониби иттиҳодияҳои ҷамъиятӣ ва шаҳрвандонро пешбинӣ мекунад, аммо мафҳуми «Мониторинги ҷамъиятии экологӣ» вуҷуд надорад ва тартиби гузаронидани мониторинги экологӣ аз ҷониби аҳли ҷомеа мушаххас карда нашудааст.

1. **ХУЛОСА ВА ТАВСИЯҲО[[26]](#footnote-26)**

Мақсади асосии мониторинги ҷамъиятии экологӣ ин мушоҳидаи мунтазам ва муташаккили ҳолати муҳити зист ва тағирёбии он аз ҷониби ҷомеа, баланд бардоштани дастрасии иттилооти экологӣ барои аҳолӣ мебошад, ки тасниф карда намешаванд.

Мониторинги ҷамъиятии экологиро ҳамчун воситаи омӯзиши мушкилоти глобалӣ ҳисоб кардан мумкин нест, зеро таъсири он ба мушкилоти минтақавӣ аксар вақт маҳдуд аст. Аз ин рӯ, гузаронидани мониторинги ҷамъиятии экологӣ ҳамон вақт самаранок мебошад, ки агар он дар сатҳи маҳал анҷом дода шавад.

Самти ояндадори рушди мониторинги ҷамъиятии экологӣ сари вақт гирифтани маълумоти зарурӣ дар ҳолатҳои фавқулодда мебошад. Илова бар ин, аксар вақт мақомоти ҳифзи муҳити зист дар минтақаҳои гуногун бо ҳамдигар робитаи зич надоранд ва пайдо намудани манзараи мувофиқ дар бораи ифлосшавӣ бинобар монеаҳои маъмурӣ душвор аст. Аз ин рӯ, имкониятҳои вокуниши фаврӣ (агар ташкилоти ҷамъиятӣ онҳоро дошта бошад) барои идораи самараноки вазъият имконият медиҳанд ва ба таҳкими ҳамкорӣ бо мақомоти давлатӣ мусоидат менамоянд.

Иқтидори маърифатӣ ва тарбиявии мониторинги ҷамъиятии экологӣ хеле бузург аст, чи тавре Барномаи давлатии маҷмӯии рушди тарбия ва маърифати экологии аҳолии Ҷумҳурии Тоҷикистон барои солҳои 2021-2025 ва Нақшаи чорабиниҳо оид ба татбиқи он онро талаб мекунад.

Дар ҳолати мазкур дар сохаи мониторинги чамъиятии экологӣ он ба баланд шудани сатҳи маърифати экологии ҳамаи иштирокчиёни муколамаи ҷамъиятӣ, мавқеи аз ҷиҳати экологӣ саводнокии тамоми ҷамъият, ҳамчун аҳолӣ, роҳбарон ва коркунони оддии корхонахо, ходимони давлатӣ тақозо мекунад. Азбаски мониторинги экологӣ як ҷанбаи муҳими идоракунии муҳити зист дар марҳилаи сохтмон ва истифодабарии лоиҳа оид ба ҳифзи муҳити зист мебошад, ҳангоми сохтмон, он ҳифзи соҳил аз эрозияи эҳтимолии хок, барқарорсозии конҳо кафолат медиҳад ва фаъолияти конҳо, ҷойгиршавии ҷойҳои корӣ, нигоҳдории мавод, заводҳои мумқир, муносибатҳои ҷамъиятӣ ва қоидаҳои бехатариро назорат мекунад. Дар ин самт мониторинги ҷамъиятии экологӣ барои ба даст овардани иттилооти алтернативӣ ва баланд бардоштани самаранокии назорати экологӣ зарур аст.

Ҳамин тавр мониторинги ҷамъиятии экологӣ метавонад “фазои холӣ”-ро пур карда, на танҳо гирифтани маълумоти зарурӣ ва пешниҳоди онро дар шакли дастрас таъмин намояд, балки барои иштироки шаҳрвандон дар мушоҳидаҳо ва чорабиниҳои мониторингӣ имконияти воқеӣ фароҳам оварад.

Гузаронидани мониторинги бевоситаи ҷамъиятии экологӣ дар ҳамкории зич бо мақомоти давлатӣ дар ин соҳа, инчунин тавассути гирифтани маълумоти иловагӣ оид ба вазъи экологӣ, ки хадамоти давлатӣ надоранд, самаранокиро зиёд ва вазъи муҳити зистро беҳтар мегардонад.

Дар якчанд мавридҳо ташкилотҳои чамъиятӣ ба мақомоти давлатӣ мурочиат мекунанд, дар мавридҳои дигар кӯшиш мекунанд ба корхонаҳо таъсир расонанд, ё баъзан метавонанд тадбирҳои бевоситаеро, ки ба беҳтар намудани вазъияти объекти мушоҳида нигаронида шудаанд, ба накша гиранд.

Масалан, мавҷудияти меъёри қонунгузорӣ оид ба мониторинги ҷамъиятии экологӣ метавонад ҳангоми буридани дарахтон, истифода бурдани замин аз партовгоҳҳои пешина барои сохтмони манзил муфид бошад, ки ба саҳмгузорон (соҳибони ояндаи хона ё шахсоне, ки дар натиҷаи кӯчонида баровардан аз манзили истиқоматӣ аз дигар мавзеъҳо омадаанд) ҳуқуқ медиҳад, ки ба ин минтақаҳо ворид шуда, пеш аз саҳмгузорӣ мониторинги чамъиятии экологиро татбиқ намоянд. Бояд гуфт, ки назорати чамъиятии экологӣ танхо бо кор бо аҳолӣ маҳдуд намешавад. Ташкилоти чамъиятие, ки дарачаи кофии тайёрии техникӣ дорад ва бо иттилоот кор карданро медонад, метавонад мониторинги ҷамъиятии экологиро ҳамчун воситаи чунин фаъолият барои кор ҳам бо шахсони қабулкунанди қарор ва ҳам бо намояндагони бахши истехсолӣ (тиҷоратӣ) истифода барад.

Вобаста ба ин, зарурати ворид намудани меъёр ба Қонуни Ҷумҳурии Тоҷикистон «Дар бораи мониторинги экологӣ», муқаррароти махсус оид ба мониторинги ҷамъиятии экологӣ ва ҳуқуқи ҷомеаи шаҳрвандӣ барои гузаронидани чунин мониторинг, ки онро Конвенсия оид ба дастрас намудани иттилооти экологӣ, иштироки аҳли ҷомеа дар раванди қабули қарорҳо ва дастрасӣ ба адолати судӣ доир ба масъалаҳои ҳифзи муҳити зист (Конвенсияи Орхус) талаб менамояд, ба миён омадааст.

Дар интиҳо, мо метавонем ба хулосае омад, ки мониторинги ҷамъиятии экологӣ метавонад чунин вазифаҳои муассирро барои беҳбуди солимии аҳолӣ иҷро кунад[[27]](#footnote-27):

1. Интихобӣ будани маълумот ва баланд бардоштани самаранокии назорати экологӣ, аз ҷумла самаранокии огоҳонидани аҳолӣ дар бораи ҳодисаҳо ва ҳолатҳои фавқулодда.
2. Мониторинги объектҳое, ки ба барномаҳои мониторинги хадамоти давлатии экологӣ дохил нашудаанд.
3. Рушди дониш ва маърифати экологӣ.
4. Ҷалби таваҷҷӯҳ ба мушкилоте, ки қаблан муайян нашуда буданд (бо сабабҳои гуногун).

**ТАВСИЯҲО:**

1. Ба моддаи 1-и «**Мафҳумҳои асосӣ**»-и Қонуни Ҷумҳурии Тоҷикистон «Дар бораи мониторинги экологӣ» ворид намудани тағирот ва илова ва бо ибораи зерин тавсиф намудани мафҳуми «мониторинги ҷамъиятии экологӣ»:

*Мониторинги ҷамъиятии экологӣ маҷмӯи фаъолиятест, ки мушоҳидаи мунтазам ва муташаккили ҳолати муҳити зист ва тағирёбии он, ҷамъоварии маълумот (аз ҷумла бо истифода аз технологияҳои муосир ба монанди замимаҳои мобилӣ, платформаҳои интернетӣ, сенсорҳо ва дигар воситаҳои техникӣ, ки қонун манъ накардааст), коркарди маълумот ва таҳлили иттилоот оид ба ҷанбаҳои экологӣ аз ҷониби ҷомеаи шаҳрвандӣ мебошад*.

1. Ба қисми 2 моддаи 4 **«Объектҳо ва субъектҳои мониторинги экологӣ»** Қонуни Ҷумҳурии Тоҷикистон «Дар бораи мониторинги экологӣ» банди 5 мафҳуми «-*ҷомеаи шаҳрвандӣ*» ҳамчун илова ва тағирот ворид карда шавад.
2. Ворид намудани тағирот ва илова ба моддаи 11-и Қонуни Ҷумҳурии Тоҷикистон «Дар бораи мониторинги экологӣ» бо илова намудани банди 5 бо чунин мундариҷа: «*Ҷомеаи шаҳрвандӣ ҳуқуқ дорад бо мақсади муайян намудан, назорат ва беҳбудии вазъи экологӣ, мусоидат ба ташаккули ҷомеаи устувор ва аз ҷиҳати экологӣ масъул, таҳкими ҳамкории ҳукумат, соҳибкорон ва ҷомеаи шаҳрвандӣ барои қабули қарорҳои масъулиятноки экологӣ мониторинги ҷамъиятии экологӣ гузаронад.* *Тартиби гузаронидани мониторинги ҷамъиятии экологиро Қонуни мазкур, инчунин иттиҳодияҳои ҷамъиятие, ки дастрасии онҳо маҳдуд нестанд, мутобиқи оинномаҳои худ муайян мекунанд.*

*Намояндагони аҳли ҷомеаи манфиатдор дар доираи тартиби муқаррарнамудаи Қонуни мазкур ҳуҷуқ доранд ҳама гуна эроҳхо, маълумот, таҳлил ё андешаеро, ки ба фаъолияти ба нақша гирифташуда ё қарори қабулшаванда дахл доранд, дар шакли хаттӣ ё электронӣ ва шифоҳӣ, аз ҷумла ҳангоми муҳокимаи оммавӣ пешниҳод намоянд.».*

1. Мутаносибан, банди 5-ро ҳамчун банди 6 қабул намуда чунин илова кард: «*Маълумотро оид ба мониторинги экологӣ, ки аз ҷониби ҷомеаи шаҳрвандӣ “иттиҳодияҳои ҷамъиятӣ” гирифта шудаанд ва ба талаботи сифати захираҳои иттилоотӣ ҷавобгӯ мебошанд, ба феҳристи объектҳои мониторинги экологӣ ворид карда мешаванд. Муносибатҳои шарикиро байни ташкилотҳои ҷамъиятӣ ва мақомоти давлатӣ барои посухи муассир ба мушкилоти муайяншудаи экологӣ инкишоф медиҳад*».

1. Сарқонуни Ҷумҳурии Тоҷикистон, замони истинод 02.01.2024 с. <http://www.adlia.tj/show_doc.fwx?rgn=10> [↑](#footnote-ref-1)
2. Ҳадафи Эъломияи Орхус мусоидат намудан ба ҳифзи ҳуқуқи ҳар як инсони насли ҳозира ва оянда ба ҳаёт дар муҳити зисти ба саломатӣ ва некӯаҳволии ӯ мусоид мебошад, он ҳуқуқи дастрасӣ ба иттилоот, иштироки аҳли ҷомеа дар раванди қабули қарорҳо, ва дастраси ба адолати судӣ аз рӯи масъалаҳои доир ба муҳити зистро кафолат медиҳад. [↑](#footnote-ref-2)
3. Эъломияи Орхус дар конфронси чоруми вазирони “Ҳифзи муҳити зисти Аврупо”, ки дар Орхус (Дания) 25 июни соли 1998 баргузор гардид, кабул шуд. Вақти муроҷиат 05.02.2024 с. [https://www.aarhus.tj/aarhus\_convention /](https://www.aarhus.tj/aarhus_convention%20/) [↑](#footnote-ref-3)
4. Х.А. Одинаев. Таджикистан: на пути к устойчивому развитию. Научно-экспертный центр

   института биологии развития Российской академии наук, вақти муроҷиат 19.03.2024г

   <http://sustainabledevelopment.ru/index.php?cnt=338> [↑](#footnote-ref-4)
5. Дар Конфронси СММ оид ба муҳити зист ва рушд, қабул шудааст, Рио-де-Жанейро, 3–14 июни 1992 сол, вақти муроҷиат 01.02.2024с. <https://www.un.org/ru/documents/decl_conv/declarations/riodecl.shtml> [↑](#footnote-ref-5)
6. Конвенсияи Конфронси Созмони Милали Муттаҳид оид ба масъалаҳои муҳити атрофи инсон (Конвенсияи Стокголм) дар Конфронси Созмони Милали Муттаҳид оид ба масъалаҳои муҳити атрофи инсон қабул шудааст, Стокҳолм, 1972 сол, вақти истинод 10.02.2024с. <https://www.un.org/ru/documents/decl_conv/declarations/declarathenv.shtml> [↑](#footnote-ref-6)
7. Х.А. Одинаев. Таджикистан: на пути к устойчивому развитию. Научно-экспертный центр института биологии развития Российской академии наук, вақти муроҷиат 19.03.2024с

   <http://sustainabledevelopment.ru/index.php?cnt=338> [↑](#footnote-ref-7)
8. Конвенсияи қолабии Созмони Милали Муттаҳид, 9 майи соли 1992 қабул шудааст, вақти истинод 05.03.2024с. <http://www.adlia.tj/show_doc.fwx?rgn=13366> [↑](#footnote-ref-8)
9. Қонуни Ҷумҳурии Тоҷикистон «Дар бораи маърифати экологии аҳолӣ», вақти муроҷиат 06.02.2024с. <http://www.adlia.tj/show_doc.fwx?rgn=16058> [↑](#footnote-ref-9)
10. Қонуни Ҷумҳурии Тоҷикистон «Дар бораи иттилооти экологӣ», вақти муроҷиат 06.02.2024с. <http://www.adlia.tj/show_doc.fwx?Rgn=16383> [↑](#footnote-ref-10)
11. Қонуни Ҷумҳурии Тоҷикистон «Дар бораи мониторинги экологӣ», вақти муроҷиат 07.02.2024с. <http://www.adlia.tj/show_doc.fwx?rgn=16386&conttype=2> [↑](#footnote-ref-11)
12. Қонуни Ҷумҳурии Тоҷикистон «Дар бораи экспертизаи экологӣ», вақти муроҷиат 08.02.2024с. <http://www.adlia.tj/show_doc.fwx?Rgn=116622> [↑](#footnote-ref-12)
13. Қонуни Ҷумҳурии Тоҷикистон «Дар бораи аудити экологӣ», вақти муроҷиат 01.03.2024с.

    <http://www.adlia.tj/show_doc.fwx?rgn=115977> [↑](#footnote-ref-13)
14. Тартиби таъини аудити ҳатмии экологӣ, вақти муроҷиат 01.03.2024с. <https://base.spinform.ru/show_doc.fwx?rgn=82952> [↑](#footnote-ref-14)
15. Тартиби ташкил ва пешбурди Феҳристи ҷумҳуриявии аудиторони экологӣ ва ташкилотҳои аудитории экологӣ, вақти муроҷиат 04.03.2024с. <http://www.adlia.tj/show_doc.fwx?rgn=125133&conttype=5> [↑](#footnote-ref-15)
16. Барномаи мониторинги муҳити зисти Ҷумҳурии Тоҷикистон барои солхои 2013-2017, вақти муроҷиат 05.03.2024с. <http://www.adlia.tj/show_doc.fwx?rgn=118287> [↑](#footnote-ref-16)
17. Қарори Ҳукумати Ҷумҳурии Тоҷикистон «Дар бораи муайян намудани мақоми ваколатдори давлатӣ оид ба ташкил ва гузаронидани мониторинги экологӣ, вақти муроҷиат 06.03.2024с. <http://www.adlia.tj/show_doc.fwx?Rgn=120452> [↑](#footnote-ref-17)
18. Қарори Ҳукумати Ҷумҳурии Тоҷикистон «Дар бораи Барномаи давлатии маҷмӯии рушди тарбия ва маърифати экологии аҳолии Ҷумҳурии Тоҷикистон барои солҳои 2021-2025», вақти муроҷиат 07.03.2024с. <http://www.adlia.tj/show_doc.fwx?rgn=139276> [↑](#footnote-ref-18)
19. Қарори Ҳукумати Ҷумҳурии Тоҷикистон «Дар бораи муайян намудани мақоми ваколатдор оид ба танзими давлатии аудити экологӣ», вақти муроҷиат 11.03.2024г. <http://www.adlia.tj/show_doc.fwx?Rgn=117712> [↑](#footnote-ref-19)
20. Барномаи давлатии маҷмӯии рушди тарбия ва маърифати экологии аҳолии Ҷумҳурии Тоҷикистон барои солҳои 2021-2025. Вақти муроҷиат 12.03.2024с. <http://www.adlia.tj/show_doc.fwx?rgn=139277&conttype=3> [↑](#footnote-ref-20)
21. Нақшаи чорабиниҳо оид ба татбиқи Барномаи давлатии маҷмӯии рушди тарбия ва маърифати экологии аҳолии Ҷумҳурии Тоҷикистон барои солҳои 2021-2025. вақти муроҷиат 12.03.2024с. <http://www.adlia.tj/show_doc.fwx?rgn=139276> [↑](#footnote-ref-21)
22. Мақоми ваколатдори давлатӣ оид ба ташкил ва гузаронидани мониторинги экологӣ ҳар сол ба Ҳукумати Ҷумҳурии Тоҷикистон маълумот оиди рафти иҷроиши мониторинги экологӣ пешниҳод менамояд. [↑](#footnote-ref-22)
23. Қарори Ҳукумати Ҷумҳурии Тоҷикистон аз 1 марти соли 2012 №104, вақти муроҷиат 07.02.2024с. <http://www.adlia.tj/show_doc.fwx?rgn=116412&conttype=2> [↑](#footnote-ref-23)
24. Моддаи 4. Қонуни Ҷумҳурии Тоҷикистон «Дар бораи мониторинги экологӣ», вақти муроҷиат 07.02.2024с. <http://www.adlia.tj/show_doc.fwx?rgn=16386&conttype=2> [↑](#footnote-ref-24)
25. Бо қарори Ҳукумати Ҷумҳурии Тоҷикистон 3 апрели 2021 сол тасдиқ шудааст, №116, вақти муроҷиат 12.02.2024с. <http://www.adlia.tj/show_doc.fwx?rgn=139276> [↑](#footnote-ref-25)
26. Маркази татбиқи лоиҳаи таҷдиди роҳҳои Вазорати нақлиёти Ҷумҳурии Тоҷикистон барои Бонки Осиёии Рушд, вақти муроҷиат 20.03.2024с.

    chrome-extension://efaidnbmnnnibpcajpcglclefindmkaj/https://mintrans.tj/storage/tender/files/hxJaqkAl2jTqfNBMo27V3iSgTNxfBSg1TqoKMWYW.pdf [↑](#footnote-ref-26)
27. Мавқеи аҳли ҷомеа дар мониторинги экологӣ, вақти муроҷиат 19.03.2024с.

    <https://ym-1.narod.ru/book/ch3.html> [↑](#footnote-ref-27)